Boelievideo by skool: ‘Ek het soos ŉ mislukking gevoel’‘n Skermgreep uit die video. Die slagoffer van ŉ boelievoorval by Hoërskool Jan Viljoen in Randfontein aan die Wes-Rand het gesê hy het ná die voorval soos ŉ mislukking gevoel. Die video van die voorval is vroeër vandag wyd op sosiale media versprei. Daarin kan gesien word hoe ŉ gr. 10-leerder die betrokke seun by die skool met die vuis bydam. In die video kan ook gehoor word hoe die gr. 10-leerder, ŉ 16-jarige meisie, herhaaldelik vir die seun vra waarom hy vir haar bang is. “Is jy bang vir my? Hoekom is jy bang vir my?” wil sy by die seun weet wat arms gevou kort-kort na die grond loer. “Moenie vir my sê jy weet nie. Jy moet mos weet waarom jy bang is,” sê sy dan wanneer die seun haar nie antwoord nie. Dit is egter wanneer een van die omstanders haar aanmoedig om vir hom te wys waarom hy vir haar bang is, dat sy die seun takel. Die skoolmeisie slaan die seun verskeie kere met die vuis terwyl sy hom beledigende woorde toesnou. “Ek het soos ŉ mislukking gevoel,” het die 15-jarige seun, wat in pleegsorg by ŉ gesin van Randfontein is, Donderdagmiddag aan Rian van Heerden, aanbieder van The Scenic Drive op Jacaranda FM, gesê. Die seun het gesê die betrokke meisie het hom voorheen al gedreig en afgeknou. Volgens hom was hy woedend, maar het hy nie terugbaklei nie. “Dit het my hart laat klop en my bloed laat kook, maar ek het kalm gebly, want ek weet ek sal nie my hande vir ŉ vrou lig nie. Ek het baie respek vir ŉ vrou. Maak nie saak wat sy doen nie, daar is nooit ŉ rede om jou hande vir ŉ vrou te lig nie,” het hy gesê. Die meisie is intussen geskors. “Dit wat nou met haar gebeur … ek wil nie eintlik hê dit moet met haar gebeur nie. Ek voel sleg oor wat met haar gebeur,” het hy gesê. Hy het bygevoeg dat hy nie die meisie se gedrag as boeliery gesien het nie. Hy het wel gesê die gebeure “smokkel nog so ŉ bietjie” met sy kop, maar dat hy “piekfyn” is. Volgens hom was die skoolhoof baie ondersteunend en het dié hom gevra om sterk te bly. Steve Mabona, woordvoerder van die Gautengse departement van onderwys, het vroeër die departement se skok oor die video uitgespreek en gesê dit is jammer dat die voorval boonop in die eksamen plaasgevind het. “Ons veroordeel enige wangedrag by skole wat tot ernstige optrede teen ’n leerder kan lei,” het hy gesê.